ΚΑΝΟΝΙΣΜΟΣ (ΕΟΚ) αριθ. 2119/78 ΤΗΣ ΕΠΙΤΡΟΠΗΣ της 7ης Σεπτεμβρίου 1978 περί τροποποιήσεως του κανονισμού (ΕΟΚ) αριθ. 3352/75 περί απαγορεύσεως της προσφυγής στο καθεστώς τελειοποιήσεως προς επανεξαγωγή για το βούτυρο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1421/78(2),

τον κανονισμό (ΕΟΚ) αριθ. 3066/75 του Συμβουλίου, της 24ης Νοεμβρίου 1975, περί εξαιρέσεως του καθεστώτος τελειοποιήσεως προς επανεξαγωγή για το βούτυρο(3), όπως τροποποιήθηκε τελευταία από τον κανονισμό (ΕΟΚ) αριθ. 875/77(4), και ιδίως το άρθρο 1,

Εκτιμώντας:

ότι το άρθρο 18 του κανονισμού (ΕΟΚ) αριθ. 804/68 επιτρέπει να απαγορεύεται η τελειοποίηση προς επανεξαγωγή για τα προϊόντα που εμπίπτουν στον τομέα του γάλακτος και των γαλακτοκομικών προϊόντων- ότι έγινε χρήση της δυνατότητος αυτής για το βούτυρο από τον κανονισμό (ΕΟΚ) αριθ. 3352/75 της Επιτροπής, της 23ης Δεκεμβρίου 1975, περί απαγορεύσεως της προσφυγής στο καθεστώς τελειοποιήσεως προς επανεξαγωγή για το βούτυρο(5), ιδίως σε ό,τι αφορά τη μεταποίηση του βουτύρου σε βουτυρέλαιο και τη μαζική συσκευασία του βουτύρου χύμα σε μικρές συσκευασίες για λιανική πώληση-

ότι η εφαρμογή της διατάξεως αυτής δημιούργησε ορισμένες δυσχέρειες ως προς την ερμηνεία- ότι ως εκ τούτου, πρέπει να αποσαφηνισθεί το κείμενο της εν λόγω διατάξεως, προκειμένου ιδίως να εξασφαλισθεί η ομοιόμορφη εφαρμογή εντός των Κρατών μελών- ότι μεταξύ άλλων, ενδείκνυται σε ό,τι αφορά τον ορισμό της "Κοινότητος", να γίνει αναφορά στον ορισμό του γεωγραφικού εδάφους της τελευταίας, όπως αυτός προκύπτει από το άρθρο 4 παράγραφος 2 του κανονισμού (ΕΟΚ) αριθ. 192/75 της Επιτροπής, της 17ης Ιανουαρίου 1975, περί των λεπτομερειών εφαρμογής των επιστροφών κατά την εξαγωγή για τα γεωργικά προϊόντα(6), όπως τροποποιήθηκε τελευταία από τον κανονισμό (ΕΟΚ) αριθ. 2838/77(7)-

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν έχει διατυπώσει γνώμη εντός της προθεσμίας που έχει ταχθεί από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 3352/75 αντικαθίσταται από το ακόλουθο κείμενο:

"Άρθρο 1

Το βούτυρο που υπάγεται στην κλάση 04.03 του Κοινού Δασμολογίου, το οποίο προέρχεται από τρίτες χώρες και για το οποίο δεν έχει εισπραχθεί εισφορά που εφαρμόζεται κατά την εισαγωγή στην Κοινότητα, δεν δύναται να χρησιμοποιείται στο γεωγραφικό έδαφος της Κοινότητος, όπως αυτό ορίζεται στο άρθρο 4 παράγραφος 2 του κανονισμού (ΕΟΚ) αριθ. 192/75:

- ούτε για την παρασκευή των προϊόντων που αναφέρονται στο άρθρο 1 του κανονισμού (ΕΟΚ) αριθ. 804/68 ή των εμπορευμάτων, τα οποία εμφαίνονται στο παράρτημα του εν λόγω κανονισμού,

- ούτε για τη συσκευασία σε μικρότερες συσκευασίες."

Άρθρο 2

Ο παρών κανονισμός αρχίζει να ισχύει την ογδόη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 7 Σεπτεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 171 της 28.6.1978, σ. 12.

(3) ΕΕ αριθ. Ν 307 της 27.11.1975, σ. 4.

(4) ΕΕ αριθ. Ν 106 της 29.4.1977, σ. 23.

(5) EΕ αριθ. Ν 330 της 24.12.1975, σ. 28.

(6) ΕΕ αριθ. Ν 25 της 31.1.1975, σ. 1.

(7) ΕΕ αριθ. Ν 327 της 20.12.1977, σ. 23.